Die Kaapse ooruil (Bubo capensis) is 'n uilspesie in die Strigidae familie. Dit word gevind in Eritrea, Ethiopië, Kenia, Lesotho, Malawi, Mosambiek, Namibië, Suid-Afrika, Eswatini, Tanzanië, en Zimbabwe. Die uil is 'n skaars standvoël wat in rotsagtige en bergagtige terrein leef; vanaf seevlak tot op hoogtes van 3 000 meter. In Engels staan die uil bekend as die Cape Eagle-Owl.
Die uil is 48 tot 54 cm lank en weeg 910 tot 1 400 gram. Die uil word maklik met die gevlekte ooruil verwar. Laasgenoemde is egter kleiner. Die Kaapse ooruil het swart en kastaiingsbruin vlekke op die bors en duidelike, breë dwarsstrepe oor die pens en sye.